Je Huguenins de Chapoy, fiz çay en arriers mons. Renaut de Monmoret, chevaliers, fais savoir à touz ces qui verront ces presentes lettres que je, non mie deceu, contraint, ne par force ne par paour, ne par barat ne par proieres, mais de ma propre volunté et pour besoignes que je avoie despagier, ai vendu, vende, baille, quitte et outroie permaignablement et senz jamais rapeler, à noble baron Jehan de Chalon, signour d’Allay, trois maignies d’omes que je tenoie et avoie à Emondens, de mon propre alleuf, et lour mès, c’est à savoir: Thomas, le frere Robert à Corvoisier, et son mès, Wienet Dou Vergier et son mès, et Robert, dit Moines, et son mès; et quanque je ay et puis avoir et doi en la ville d’Emondens, ou terretoire, ou finaige et es appendises de ladite ville, en bois, en prel, en champs, en maisons, en courtiz, en cens, en justice, en signorie et en toutes autres choses, queles qu’elles soient et où qu’elles soient, pour vint livres d’estevenens bons et loiaux, lesquex je reconois que je ay eues et receues de luy en bons deniers nombrez, et m’en tien pour bien paiez et en quitte ledit Jehan et ses hoirs, pour moy et pour les miens..; et me deveste... En tesmoignaige de laquel chose, je ay requis et fait metre en ces lettres le seal dou chapitre de l’iglyse de Saint-Michiel de Salins... Ce fut fait l’an de l’incarnation Nostre Signour qui corroit par mil CC sexante et seze, ou mois de marz.